จัดพอร์ตให้รวย ด้วยกองทุน
แม้จะให้มืออาชีพบริหารเงินให้ แต่ก็ต้องติดตามข่าวสารข้อมูล และมีการปรับพอร์ตเช่นกัน ทั้งนี้เพื่อให้บรรลุเป้าหมายการลงทุน
22 ม.ค. 2561

โดย...พูลศรี เจริญการลงทุนผ่านกองทุนรวม แม้จะมีผู้จัดการกองทุนนำเงินไปทำงานให้ แต่นักลงทุนก็ต้องทำการบ้าน หรือติดตามสถานการณ์ต่างๆ ที่มีผลต่อการลงทุนเช่นกัน ทั้งนี้เพื่อจะได้ปรับพอร์ตได้ทันที่สำคัญคือ ต้องลงทุนตามแผนอย่างมีวินัย โดยหมั่นตรวจสอบผลการดำเนินงานของกองทุนรวมเพื่อปรับเปลี่ยนแนวทางให้เหมาะสมตามเป้าหมายที่วางไว้จนประสบความสำเร็จสำหรับการจัดพอร์ตลงทุนในกองทุนรวมปี 2561 นี้ มีคำแนะนำจาก สานุพงศ์ สุทัศน์ธรรมกุล นักวิเคราะห์กองทุนรวม บริษัทหลักทรัพย์ (บล.) ฟิลลิป (ประเทศไทย) ที่มองว่าการลงทุนในตลาดหุ้นเกิดใหม่เอเชียยังมาแรงหุ้นไทยและหุ้นจีนเป็นดาวเด่นสำหรับปีนี้  สัดส่วนการลงทุนสำหรับผู้ที่รับความเสี่ยงได้สูง ให้ใช้หลักการหรือสูตรเดียวกับการลงทุนด้วยตัวเอง นั่นคือ ลงทุนในกองทุนหุ้น 70%อีก 30% ลงทุนในตราสารหนี้ โดยสัดส่วนที่ว่านี้ ให้แบ่งไปลงทุนในอสังหาริมทรัพย์ ผ่านทรัสต์เพื่อการลงทุนในอสังหาริมทรัพย์ (รีท) สัดส่วน 10% ทีนี้เรามาลงลึกการจัดพอร์ตลงทุนในหุ้น สานุพงศ์ แนะนำกองทุนหุ้นไทย 30% กองทุนหุ้นจีน 10% และกองทุนหุ้นเฮลท์แคร์ 10%สูตรที่แนะนำข้างต้น หากลงทุนอย่างน้อย 1 ปี คาดว่าให้ผลตอบแทนไม่ต่ำกว่า 8% อย่างไรก็ดีพอร์ตที่แนะนำนี้ควรลงทุนเป็นระยะเวลา 1-3 ปี “เหตุผลที่ให้น้ำหนักหุ้นไทยมากที่สุด เนื่องจากเศรษฐกิจฟื้นตัวดีกว่าคาดจากการท่องเที่ยวและภาคส่งออก กระตุ้นภาคบริโภค ซึ่งหากมองในแง่มูลค่าหุ้นปัจจุบันถือว่ายังไม่แพงมาก” สานุพงศ์ กล่าว  


การจัดพอร์ตกองทุนหุ้นไทย ให้ผสมผสานกองทุน 3 แบบ ดังนี้แบบแรก กองทุนที่มีนโยบายการบริหารแบบเชิงรุก หรือที่เรียกว่า แอ็กทีฟฟันด์ กองทุนประเภทนี้จะบริหารผลตอบแทนให้ชนะดัชนีอ้างอิง หรือเกณฑ์มาตรฐาน หรือบางคนอาจเรียกดัชนีชี้วัด แบบที่ 2 กองทุนที่มีนโยบายการลงทุนแบบระมัดระวัง หรือแพสซีฟฟันด์ กองทุนประเภทนี้เน้นสร้างผลตอบแทนล้อไปตามดัชนีอ้างอิง แบบที่ 3 กองทุนที่มีนโยบายลงทุนในหุ้นขนาดกลางและขนาดเล็ก หรือมิดแอนด์สมอลแคป ขอยกตัวอย่าง กองทุนหุ้นแบบแอ็กทีฟที่ บล.ฟิลลิป แนะนำปีนี้ คือ กองทุนเปิด วรรณเอเอ็มเซ็ท 50 1AMSET50 มีการบริหารกองทุนแบบเชิงรุกเพื่อสร้างผลตอบแทนให้สูงกว่า SET50 Index (เกณฑ์มาตรฐาน)การคัดเลือกหุ้นเข้าพอร์ต เน้นลงทุนในหุ้นขนาดใหญ่ภายใต้ดัชนี SET50 และเป็นบริษัทที่มีปัจจัยพื้นฐานดี ประมาณ 25-30 บริษัทเป็นหลัก อีกทั้งมีการกระจายการลงทุนไปยังหุ้นขนาดกลางและเล็กเพื่อสร้างผลตอบแทนส่วนเพิ่มให้กับกองทุนกองทุนดังกล่าวเหมาะกับนักลงทุนที่ต้องการผลตอบแทนที่สูงและคาดหวังใกล้กับดัชนี SET50 และสามารถรับความเสี่ยงได้ในระดับสูงจากความผันผวนของตลาดหุ้นได้ เหมาะสำหรับการลงทุนระยะเวลาปานกลางถึงยาว (3 ปี)กองทุนเปิดบัวหลวงทศพล (BTP) มีนโยบายการลงทุน เน้นการลงทุนระยะปานกลางและระยะยาวในหุ้นพื้นฐานดี ไม่น้อยกว่า 80% ของมูลค่าทรัพย์สินสุทธิ (เอ็นเอวี) ซึ่งผู้จัดการกองทุนมีกลยุทธ์ในการบริหารกองทุนเพื่อมุ่งหวังให้ผลประกอบการเคลื่อนไหวสูงกว่าดัชนีชี้วัดสำหรับหุ้นที่กองทุนเปิดบัวหลวงทศพลลงทุนสูงสุด 5 อันดับแรก ณ วันที่ 30 มิ.ย. 2560 มีดังนี้ธนาคารกรุงเทพ สัดส่วน 10.89% บริษัท โกลบอล เพาเวอร์ ซินเนอร์ยี่ 9.57% บริษัท ไทยยูเนี่ยน กรุ๊ป 9.36% บริษัท โทเทิ่ล แอ็คเซ็ส คอมมูนิเคชั่น 9.18% และบริษัท เบอร์ลี่ยุคเกอร์ 9.15%“รับเสี่ยงได้สูง แนะนำให้ลงทุนในกองทุนที่มีนโยบายการบริหารเชิงรุก กองทุนประเภทนี้เน้นการสร้างผลตอบแทนที่สูงกว่าดัชนีอ้างอิง สาเหตุที่แนะนำให้ลงทุนในแอ็กทีฟฟันด์ เนื่องจากหุ้นไทยยังมีทิศทางเป็นขาขึ้น” สานุพงศ์ ให้เหตุผล  เหตุผลที่ บล.ฟิลลิป แนะนำให้ลงทุนในหุ้นจีน เนื่องจากเศรษฐกิจมีเสถียรภาพมากขึ้น รัฐบาลหันมาให้ความสำคัญกับการเติบโตเชิงคุณภาพมากกว่าเชิงปริมาณ เปลี่ยนจากการพึ่งพาส่งออกและการลงทุนภาครัฐมาให้ความสำคัญกับการบริโภคภายในประเทศและการลงทุนในอุตสาหกรรมเทคโนโลยีขั้นสูงแทน 


 ส่วนการลงทุนในกองทุนหุ้นรายกลุ่ม หรือเซ็กเตอร์ฟันด์ แนะนำกองทุนหุ้นเฮลท์แคร์ เนื่องจากจะได้ประโยชน์จากโครงสร้างประชากรทั่วโลกที่มีปริมาณผู้สูงอายุเพิ่ม ค่าใช้จ่ายทางการแพทย์เพิ่ม เหมาะกับการลงทุนระยะยาว นอกจากนี้ราคาหุ้นที่ซื้อขายในปัจจุบันถูกกว่าดัชนี S&amp;P 500 ปิดท้ายกันที่การจัดพอร์ตลงทุนให้สอดคล้องกับระดับความเสี่ยงและเป้าหมายการลงทุน ในที่นี้จะขอยกตัวอย่างการจัดพอร์ตกองทุนรวมจากเว็บไซต์ตลาดหลักทรัพย์แห่งประเทศไทย ดังนี้หากคุณมีเป้าหมายเก็บเงินดาวน์เพื่อซื้อบ้าน 3 แสนบาท ในอีก 3 ปี ไม่อยากให้เงินเก็บก้อนนี้เสี่ยงมาก ก็อาจจะจัดพอร์ตแบบระมัดระวัง เป็นกองทุนรวมตราสารเงิน 30% กองทุนรวมตราสารหนี้ 40% และกองทุนรวมตราสารทุน 30% ก็จะได้ผลตอบแทนเฉลี่ยประมาณ 5.9% ต่อปีเป้าหมายเก็บเงินไว้ใช้ในยามเกษียณ มีระยะเวลายาว สามารถจัดพอร์ตตามช่วงวัยได้ เช่น วัยเริ่มทำงาน รับความเสี่ยงสูงได้ อาจจัดพอร์ตเชิงรุก เป็นกองทุนรวมตราสารเงิน 10% กองทุนรวมตราสารหนี้ 20% และกองทุนรวมตราสารทุน 70% ผลตอบแทนเฉลี่ยประมาณ 9.5% ต่อปีวัยกลางคน รับความเสี่ยงได้ปานกลางเพราะมีภาระครอบครัวมากขึ้น อาจจัดพอร์ตเชิงปานกลาง เป็นกองทุนรวมตราสารเงิน 20% กองทุนรวมตราสารหนี้ 30% และกองทุนรวมตราสารทุน 50% ผลตอบแทนเฉลี่ยประมาณ 7.7% ต่อปีทั้งหมดคือ คำแนะนำการจัดพอร์ตลงทุนในกองทุนรวม จะเห็นได้ว่าแม้เราจะให้มืออาชีพบริหารเงินให้ แต่ก็ต้องติดตามข่าวสารข้อมูล และมีการปรับพอร์ตเช่นกัน ทั้งนี้เพื่อให้บรรลุเป้าหมายการลงทุน